KOMISIJOS SPRENDIMAS
2005 m. lapkričio 21 d.
leidžiantis Lietuvos Respublikai apskaičiuojant nuosavų išteklių, kaupiamų iš PVM, bazę naudoti tam tikrus apytikrius apskaičiavimus
(pranešta dokumentu Nr. C(2005) 4429)
(autentiškas tik tekstas lietuvių kalba)
(2005/819/EB, Euratomas)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Europos atominės energijos bendrijos steigimo sutartį,
atsižvelgdama į 1989 m. gegužės 29 d. Tarybos reglamentą (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (1), ypač į jo 13 straipsnį,
kadangi:
(1)
Pagal 1977 m. gegužės 17 d. Šeštosios Tarybos direktyvos 77/388/EEB dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas (2), toliau - Šeštoji direktyva, 28 straipsnio 3 dalį valstybės narės gali ir toliau apmokestinti tam tikrus sandorius arba jų neapmokestinti; į šiuos sandorius būtina atsižvelgti nustatant išteklių iš PVM bazę.
(2)
Taikant Šeštosios direktyvos 28 straipsnio 3 dalies nuostatas, Lietuvos Respublikos stojimo į Europos Sąjungą akto (3) IX priedo 8 skirsnio (Mokesčiai) 1 dalis leidžia Lietuvos Respublikai neapmokestinti tam tikrų sandorių, išvardytų Šeštosios direktyvos F priede.
(3)
Lietuvos Respublika negali tiksliai apskaičiuoti tam tikrų kategorijų sandorių, išvardytų Šeštosios direktyvos F priede, nuosavų išteklių iš PVM bazės; šiam apskaičiavimui atlikti greičiausiai reikėtų daug administracinių sąnaudų, atsižvelgiant į nedidelę šių sandorių reikšmę Lietuvos Respublikos bendrai išteklių iš PVM bazei; todėl pagal Reglamento (EEB, Euratomas) Nr. 1553/89 6 straipsnio 3 dalį Lietuvos Respublikai turėtų būti leista PVM bazę apskaičiuoti naudojant apytikrius apskaičiavimus.
(4)
Nuosavų išteklių patariamasis komitetas patvirtino ataskaitą su jo narių nuomonėmis apie šį sprendimą,
PRIĖMĖ ŠĮ SPRENDIMĄ:
1 straipsnis
Siekiant apskaičiuoti nuosavų išteklių, kaupiamų iš PVM, bazę nuo 2004 m. gegužės 1 d., Lietuvos Respublikai pagal Reglamento (EEB, Euratomas) Nr. 1553/89 6 straipsnio 3 dalį antrą įtrauką leidžiama naudoti apytikrius apskaičiavimus tarptautinio keleivių vežimo vietos atkarpos atžvilgiu (Šeštosios direktyvos F priedo 17 punktas).
2 straipsnis
Šis sprendimas skirtas Lietuvos Respublikai.
Priimta Briuselyje, 2005 m. lapkričio 21 d.